**DC MPYA BUKOBA AANZA KWA KUZUNGUMZA NA WATUMISHI**

**Na. Milka Kaswamila- Bukoba DC**

Ikiwa ni siku moja baada ya kuapishwa kwake, Mkuu Mpya wa Wilaya ya Bukoba, Mheshimiwa Erasto Yohana Sima, amewataka wataalamu wa Halmashauri ya Wilaya Bukoba kwa kushirikiana na Mkurugenzi Mtendaji wa Halmashauri hiyo kusimamia vizuri vyanzo vya mapato ili kuiwezesha Wilaya ya Bukoba kufikia malengo ya makusanyo yaliyokusudiwa.

Mheshimiwa Sima ameyasema hayo wakati alipokuwa akizungumza na watumishi wa Halmashauri hiyo mapema leo tarehe 31.01.2023 katika Ukumbi wa Mikutano wa Halmashauri hiyo na kusisitiza kuwepo kwa mikakati madhubuti ya ukusanyaji wa mapato huku uwiano ukizingatiwa baina ya mapato yanayokusanywa na yanayowasilishwa kwenye vitabu.

Vilevile, Mheshimiwa Sima amewataka Wakuu wa Divisheni na Vitengo vya Halmashauri kutimiza majukumu yao kwa weledi, huku wakiepuka kutumia mamlaka yao kunyanyasa watumishi walio chini yao, na kuhakikisha watumishi hao wanapata haki zao za msingi ikiwa ni pamoja na haki za kupandishwa madaraja, na malipo ya posho mbalimbali kama vile posho za uhamisho na uzazi ili kuleta utulivu na amani kazini.

“Sisi, tumekuja kumsaidia Rais wa Jamhuri ya Muungano wa Tanzania ili awe na utulivu katika utendaji wake. Nasisitiza kila mmoja atimize majukumu yake na kwa yaliyo nje ya uwezo wake basi ayawasilishe ngazi za juu” alihimiza Sima.

Kwa upande mwingine, Mheshimiwa Sima amemtaka Mkurugenzi Mtendaji wa Halmashauri ya Wilaya Bukoba, Bi. Fatina Hussein Laay, kuendelea kuwatumia Waandishi wa Habari kuutangazia umma kazi za Halmashauri.

Aidha, Mheshimiwa Sima amewataka watendaji wa kata za Halmashauri kushirikiana na maafisa elimu kuhakikisha wanafunzi wote waliochaguliwa kujiunga na kidato cha kwanza, ambao bado hawajawasili mashuleni wanawasili.

Nao watumishi wa Halmashauri ya Wilaya Bukoba, wamemkaribisha Mkuu wa Wilaya huyo mpya na kuahidi kushirikiana naye katika kutekeleza kwa ufanisi zaidi yale yote ambayo ameyaagiza.

**MWISHO**